Hrvatski jezik (14. travnja 2020.)

**Pismo**

ROK ZA IZVRŠAVANJE ZADATKA: srijeda (15. 4.), do 17 sati

Zadatak i upute za rad:

* Nakon kratkog predaha, vrijeme je da se vratimo našoj nastavi. ☺ Nećemo krenuti s teškim gradivom, nego ćete za početak proučiti jedan način komunikacije koji je danas jako rijedak, a nekada je, prije pojave mobitela i interneta, bio jedini način komunikacije među prijateljima, obitelji i rodbinom. Danas ćete proučiti kako se piše pismo.
* 1. Najprije ćete razgovarati sa svojim roditeljima ili starijom braćom/sestrama, dakle članovima obitelji koji se sjećaju kako je život izgledao prije pojave mobitela i interneta u našem društvu. Zamolit ćete ih da vam ispričaju jesu li se oni u svom djetinjstvu/svojoj mladosti dopisivali pismima sa svojim prijateljima ili rodbinom koji su im bili daleko. Neka vam ispričaju po čemu se taj način komunikacije razlikovao od današnje, moderne komunikacije. Je li im to bilo draže od današnjeg svakodnevnog razmjenjivanja poruka? U čemu je bila draž pisama u odnosu na sms-ove, viber ili whatsapp danas? Je li im bilo uzbudljivo iščekivati dan kada će dobiti pismo i što će u njemu pročitati? O čemu su se uopće dopisivali sa svojim prijateljima?

Kada vam to sve ispričaju, zapisat ćete u nekoliko rečenica u svoju bilježnicu to što ste od njih saznali.

* 2. Nakon razgovora sa starijim članovima obitelji, pronaći ćete u udžbeniku „Hrvatska krijesnica“ lekciju naslovljenu „Pismo“. Dok budete čitali lekciju, obratite pozornost na sljedeće:
1. kako treba izgledati pismo, tj. u kojem se ono obliku piše – vrlo je važno tijekom pisanja pisma paziti na njegovu kompoziciju (sve dijelove koje treba imati),
2. koje uopće vrste pisma postoje i koja su njihova obilježja.

Kada lekciju dobro proučite, ove dvije stavke (pod a i b) ukratko ćete zapisati u bilježnicu kao najvažnije.

* I to je to za danas! Ovo će vam biti uvod u pisanu vježbu koju ćete imati sutra.
* Budući da je vaš današnji zadatak vrlo jednostavan, njega će napraviti i učenici koji nastavu pohađaju uz prilagodbu sadržaja.

Sretno u provedbi zadatka!

 *Učiteljica Darja*